Ejendomsværdiskatten skal op med fem procent om året, indtil skattestoppet er væk, foreslår SF. Forslaget vækker ikke glæde hos S og R.

Skattestoppet på boliger har kostet dyrt. Over 15 år er det løbet op i 8,7 milliarder kroner, som kunne have været brugt på bedre velfærd. Samtidig har den skabt øget ulighed og skævvredet landet.

Det vil SF nu gøre op med.

I et nyt udspil foreslår partiet at ændre beskatningen af ejerboliger, så snart det nye vurderingssystem er klar. Ejendomsværdiskatten skal op med fem procent om året, indtil effekten af skattestoppet er væk. Samtidig skal der indføres en ny skat på gevinster ved boligsalg.

- Hullet skal lukkes

- Folk med ejerboliger i især de store byer har fået en meget stor rabat de seneste år på grund af skattestoppet på ejendomsskat. Det er det hul, vi lægger op til at lukke gradvist, så vi fortsat kan finansiere vores velfærd og på sigt omdirigere skatten fra mennesker til mursten, siger SF’s skatteordfører Lisbeth Bech Poulsen til TV 2.

Milliarderne, der kommer i statskassen, vil partiet bruge på mere velfærd, på at nedsætte bundskatten med 0,7 procent og på at forbedre boligydelsen. Lisbeth Bech Poulsen kalder SF-modellen ”mere balanceret” end 2025-planen fra regeringen, som blandt andet lægger op til at sænke rentefradraget.

Radikale giver en kold afvisning

Den radikale skatteordfører Martin Lidegaard er enig med SF i, at skattestoppet bør afskaffes, fordi det er socialt skævt. Men her hører enigheden så også op.

- Jeg synes godt nok, SF’s forslag lyder voldsomt. Jeg tror ikke det er realistisk at indhente fortidens synder, uden at folk skal gå fra hus og hjem. I stedet vil vi hellere kigge fremad og sikre et nyt ejendomssystem, hvor vi dropper skattestoppet og regulerer ejendomsskatten med lønudviklingen, hverken mere eller mindre, siger han til TV 2.

Radikale Venstre er til gengæld åben for at diskutere en eventuel skat på gevinsterne ved salg af boliger.

S: Vi ønsker ikke at skabe utryghed

Socialdemokraternes skatteordfører Jesper Petersen ønsker ikke at kommentere forslaget, men henviser til det, som partiets formand, Mette Frederiksen, sagde kort før sættemødet om 2025-planen i Finansministeriet fredag.

Her gjorde hun klart, at partiet afventer det nye vurderingssystem - og samtidig måtte man forstå, at en skattestigning ikke er en blomst, der er vokset i den socialdemokratiske have.

- Vores udgangspunkt er klart: Boligen er for langt de fleste mennesker rammen for deres familieliv, og derfor ønsker vi ikke at skabe utryghed for boligejerne, sagde hun.

Ejendomsværdiskatten udgør som udgangspunkt en procent af den offentlige ejendomsvurdering op til 3.040.000 kroner og, hvis ejendommen er mere værd, tre procent af resten af værdien.